Michael  Simonsen havde håbet på, at Retten i Hjørring fredag havde givet ham ret i, at Vendsyssel Teater havde krænket hans ytringsfrihed, da teatret fyrede ham i september 2019 nogle få dage efter, at han til NORDJYSKE havde udtalt sig kritisk om ledelses- og arbejdsmæssige forhold på teatret - ikke mindst i forhold til direktør Lars Sennels og det problematiske i, at han er gift med teatrets dramaturg. - Jeg mener, at jeg har gjort, hvad der var nødvendigt for at gøre opmærksom på de ting, jeg mente var forkerte på teatret, siger Michael Simonsen og understreger, at han ikke gjorde det for egen vindings skyld. Personalegruppen på teatret havde tidligere sendt et brev til teatrets bestyrelse, hvori der blandt andet stod, at "Michaels bekymringer deles af mange af de ansatte, og derfor vil vi hermed gerne tilkendegive vores fulde opbakning til Michael." Michael Simonsen opfatter sig selv som en whistleblower, da han inden interviewet med NORDJYSKE havde luftet sin kritik af forholdene internt. Derfor mente han, at fyringen, der kom uden advarsel og blot få dage efter, var et udtryk for en knægtelse af hans ytringsfrihed. Men af dommen fremgår det , at "artiklen ikke fremtræder som en afdækning af forhold i offentlighedens interesse, men som relateret til Michael Simonsens personlige ansættelsesforhold, og den omstændighed, at hans fortsatte utilfredshed med forholdene på teateret også kom til udtryk i en avisartikel, kan ikke føre til, at opsigelsen må anses for uberettiget." - Det er jeg uforstående overfor. Jeg mener, at det i retten kom frem, at der var problemer med arbejdsforholdene på teatret, som jeg havde gjort opmærksom på. Nu har jeg aftalt med advokaten, at vi bruger påskeferien på at slappe af og få læst dommen godt igennem. Men jeg er klar til at anke den. Det er jeg sgu, siger Michael Simonsen. Du kan se mere om sagen her:
Den tidligere produktionschef fra Vendsyssel Teater er klar til at anke fredagens dom, der slog fast, at teatret ikke havde opsagt ham på et usagligt grundlag.